**Tilsynsrapport for pædagogisk tilsyn i 2023**

|  |
| --- |
| **Pædagogisk tilsyn i: Børnehuset Hyldebakkegård**  Uanmeldt tilsyn d. 24. november 2023  Anmeldt tilsyn d.22.01 2024  Deadline for handleplan: d.26.02.2024 |
| **Pædagogisk tilsynsførende:** Rikke Sværke Madsen |
| **Tilsynsmetode og indhold:**  Først føres et uanmeldt tilsyn, hvor den tilsynsførende observerer den pædagogiske praksis og udfylder tre udvalgte temaer i KIDS.  Tilsynsførende samler og vurderer derudover data om dagtilbuddets pædagogandel, sygefravær, personaleomsætning samt pædagogiske læreplan.  Herefter fremsender tilsynsførende KIDS-rapporten samt denne tilsynsrapport med de opmærksomhedspunkter, som det uanmeldte tilsyn samt den øvrige dataindsamling giver anledning til at drøfte i de enkelte dagtilbud. Tilsynsførende inviterer til et anmeldt tilsynsmøde med dagtilbuddets ledelsen samt MED-udvalg. Mødet lægges cirka 5 uger efter det uanmeldte tilsyn og fastlægges til 1½ time.  På mødet aftales de elementer, som tilsynet giver anledning til at arbejde videre med.  Indenfor 4-5 uger efter det anmeldte tilsyn skal dagtilbuddet have udarbejdet en handleplan  for arbejdet med det pædagogiske tilsyn og sende denne til tilsynsførende.  Lederen drøfter denne tilsynsrapport og handleplanen i forældrebestyrelsen, og forvaltningen offentliggør dem på dagtilbuddets hjemmeside. |
| **Tilsynstemaer:**   * KIDS-temaerne Leg og aktivitet, socio-emotionel udvikling, demokrati og deltagelse * Pædagogandel, sygefravær og personaleomsætning * Arbejdet med den pædagogiske læreplan |
| **Konklusion på den pædagogiske praksis:**  **Forord:**  Der ses igennem dagen flere aktiviteter i børnehaven med mange børn, som skal vente på tur, idet børnenes lege og aktiviteter bliver afbrudt og rammesat på måder, der stiller børnene i en venteposition. For eksempel foregår eftermiddagsmaden i børnehaven ved, at en pædagog og 6 børn sidder ved et bord. Børnene må vente på en ledig plads ved bordet for at kunne få noget at spise. Under lygtefesten venter børnene på tur for at gå ned på en anden stue, for at komme til at danse limbo og for at tegne en skyggetegning. Børnene skal tælle til fire for at sige værsgo inden frokost, de rækker hænderne i vejret for at skabe stilhed, og der er ofte mange børn samlet om samme aktivitet. Det faste personale er overvejende nærværende, lyttende og understøttende i deres kontakt og samspil med børnene. Men de kommer på overarbejde, fordi de pædagogiske aktiviteter stiller for mange børn i venteposition og med begrænsede deltagelsesmuligheder (for eksempel har nogle børn ikke lygter med til en lygtefest og dermed ikke adgang til deltagelse på lige fod med de andre). Derfor opstår der konflikter mellem børnene og børn, der enten står passivt hen, søger at holde en voksen i hånden, har brug for at blive trøstet eller vælger at gå i gang med helt andre aktiviteter – fx togbane eller klodser eller dukkehus under limbodans samt tegning og leg med dyr under skyggetegning.  Der skal arbejdes med at minimere børns ventetid, dele børnene op i mindre grupper samt forberede og gennemtænke de pædagogiske intentioner med de vokseninitierede aktiviteter, inden de sættes i værk – med fokus på børneperspektivet, understøttelse af børnenes sociale relationer med hinanden samt deres deltagelsesmuligheder.  De voksne igangsætter mange aktiviteter i børnehaven– lygtefest, limbodans, historiefortælling, tegning, modellervoks, puslespil, dukkehus, leg med dyr, skyggetegninger, bygge med klodser – og de voksne deltager aktivt sammen med børnene.  I vuggestuen sætter personalet ord på deres egne og børnenes handlinger og initiativer, de følger børnenes spor, placerer sig fysisk relevant på gulvet, og de deler sig op og samler sig relevant i løbet af dagen, således at de kan imødekomme børnenes behov bedst muligt. Personalet i vuggestuen deltager aktivt i børnenes lege og aktiviteter, er optagede af at følge børnenes initiativer og forstå og oversætte deres intentioner på måder, som understøtter børnenes relationer med hinanden. Personalet er nærværende, imødekommende, smilende og rolige, og de tager udgangspunkt i børnenes ytringer og input. Personalet tager hensyn til og udgangspunkt i børnenes individuelle behov (børnene får for eksempel lov at forlade bordet, når de er færdige med at spise, de får brød i stedet for mad, de ikke kan lide, de børn der har størst behov puttes først, skiftes som den næste osv.) Der skal arbejdes med organiseringen i overgangen fra frokost til puttetid, hvor de tre stuer blev samlet - der var for få voksne og for mange trætte børn på en gang. Personalet aftalte undervejs indbyrdes, hvem der skulle til pause hvornår – det bør aftales fast (for eksempel den, der åbner, går først til pause eller lignende).  Der skal arbejdes med de fysiske legezoner og indretningen af læringsmiljøerne – der er ikke det relevante legetøj til rådighed, for eksempel ingen madvarer og køkkengrej ved legekøkkener, iturevne sider af bøger i vuggestuen, alt muligt forskelligt legetøj i kasserne, og ikke det i kasserne, som der er på billederne samt tomme hylder og zoner. Der skal ryddes op og etableres mere tydelige lege- og læringsmiljøer på stuerne, så børnene lettere kan aflæse, hvilke typer af lege og aktiviteter, rummene inviterer til. Der er behov for tydelige tematiseringer og adgang til forskellige legeformer, herunder både rolleleg, regelleg, konstruktionsleg og fysisk udfoldelse. Den fysiske indretning skal afspejle den aktuelle børnegruppes behov og interesser.  **Konklusion:**  Ingen bekymring: X  Bekymring:  Alvorlig bekymring: |
| **KIDS-temaer: Leg og aktivitet, Socio-emotionel udvikling, Demokrati og deltagelse**  **Leg og aktivitet:**  Personalet imødekommer børnene og er i aktivitet sammen med dem, men de får ikke altid grebet de børn, som mangler deltagelsesmuligheder.  Der skal arbejdes med faciliteringen af især de voksenstyrede lege og aktiviteter med fokus på at nedbringe afbrydelser og ventetid for børnene.  Der er behov for et intensiveret fokus på indretningen af det fysiske lege- og læringsmiljø, således at det er tydeligt for både børn og voksne, hvad og hvordan der kan leges, eller hvilke initiativer der kan tages det pågældende sted.  **Socio-emotionel udvikling:**  Pædagogerne hjælper børnene med at falde til ro, hvis de er følelsesmæssigt oprevne, og de rummer og accepterer børnenes følelser. De viser, at de har forstået børnenes udtryk i overensstemmelse med børnenes faktiske udtryk.  De sætter ofte ord på børnenes følelser, bekræfter deres oplevelser og viser dermed, om de har forstået børnene korrekt. De er ofte sammen med børnene om det fælles tredje.  **Demokrati og deltagelse:**  Børnene har indflydelse på, hvem de vil lege med og lyttes på i aktiviteterne, men der er behov for at arbejde med faciliteringen og forberedelsen af de vokseninitierede aktiviteter i et børneperspektiv.  **Delkonklusion:**  Resultatet dækker over variation mellem stuerne og særligt mellem vuggestuen og børnehaven som beskrevet ovenfor.  Observationerne foretaget på det uanmeldte tilsyn viser en score i KIDS, der i forhold til **leg og aktivitet** og **demokrati og deltagelse** ligger i **tilstrækkelig** **kvalitet** og i forhold til **socio-emotionel udvikling** ligger i **god kvalitet.** |
| **Pædagogandel:**  Pædagogandelen skal være på 72,5%.  Ledelsen oplyser, at den aktuelle pædagogandel er på 67%, og at den til marts 2024 vil stige til 69%. Dette ligger under den kommunalt besluttede pædagogandel på 72,5%, og der er derfor fortsat behov for ledelsesmæssig opmærksomhed på at øge pædagogandelen ved nyansættelser og via merituddannelse.  Ledelsen oplyser, at der arbejdes på at høje pædagogandelen – blandt andet er en medarbejder under sporskifteuddannelse og bliver færdiguddannet som pædagog i 2025, ligesom ledelsen er opmærksom på muligheden for at merituddanne medarbejdere. |
| **Sygefravær:**  Dataindsamling: Data fra kommunens HR-statistik (Fravær - Måltal) Opgørelse fra 1. november 2022 -31. oktober 2023.  I perioden har Børnehuset Hyldebakkegård et gennemsnitligt sygefravær på 7,9 dage pr. fuldtidsmedarbejder, og børnehuset ligger dermed under sit måltal på max. 18,2 sygedage. pr. medarbejder om året.  Servicetabet er i nuværende periode 0,5, hvilket betyder, at der i gennemsnit er 0,5 medarbejder sygemeldt om dagen.  Delkonklusion: Sygefraværet i Børnehuset Hyldebakkegård ligger lavere end i 2022, og lavere end institutionens måltal. Sygefraværet er på et acceptabelt niveau. Jf. kommunens sygefraværspolitik, er der fortsat brug for et ledelsesmæssigt fokus på sygefraværet.  Ledelsen arbejder med forskellige tiltag til forebyggelse af sygdom og tæt personaleopfølgning ved sygdom. |
| **Personaleomsætning:**  Dataindsamling: Data fra kommunens HR-statistik (Personaleomsætning) Opgørelse fra 1. november 2022 – 31. oktober 2023.  Data viser, at personaleomsætningen for perioden er 47,1 %, hvor 8 har fratrådt sin stilling og 9 er nyansatte. Opgørelsen inkluderer også ansættelse af vikarer mv.  Delkonklusion: Personaleomsætningen viser en relativ høj personaleomsætning for perioden. Der bør fortsat være opmærksomhed på at skabe kontinuitet for børnegruppen og bl.a. understøtte, at der er fast pædagogisk personale på alle stuer.  Ledelsen oplyser, at der pt. er to vakante pædagogstillinger, men de er begge besat af pædagoger med snarlig opstart. Ledelsen arbejder med et onboardingforløb for at sikre en god opstart for nye medarbejdere med jævnlige samtaler mellem leder og nye medarbejdere de første 4 måneder. Ligeledes gennemfører ledelsen samtaler med medarbejdere, der stopper, hvor der spørges ind til årsagen og hvad der kunne gøres anderledes. Ledelsen arbejder på at sikre stabilitet i medarbejdergruppen med fokus på kontinuitet for børnene, forældrene og medarbejderne samt kvalitet i det pædagogiske arbejde. |
| **Pædagogisk læreplan:**  Det drøftes på det anmeldte tilsyn, at ”Handleplan for læringsmiljøet” på baggrund af tilsynet skal indarbejdes i arbejdet med den pædagogiske læreplan, så der ikke bliver tale om flere parallelle udviklingsprojekter, men en samlet rød tråd. |
| **Handleplan for læringsmiljøet:**  På det anmeldte tilsynsmøde blev tilsynsførende, lederen og MED-udvalget enige om, hvad handleplanen for årets tilsyn skal fokuseres omkring.  Der skal arbejdes med at dele børnene op i mindre grupper, forberede og gennemtænke de pædagogiske intentioner med de vokseninitierede aktiviteter, inden de sættes i værk – med fokus på børneperspektivet, understøttelse af børnenes sociale relationer med hinanden samt deres deltagelsesmuligheder.  Handleplanen skal tage udgangspunkt i et arbejde med børneperspektiver, som både kan give anledning til nye faglige refleksioner omkring børnenes deltagelsesmuligheder, ventepositioner, personalets facilitering af voksenstyrede aktiviteter samt den fysiske indretning af Hyldebakkegårds læringsmiljøer, herunder etablering af tydelige legezoner.  Fremsendt til inspiration er Danmarks Evalueringsinstituts temahæfte ”Børneperspektiver”. |